கரென் எச். கிரிகோர்யன்

கரென் எச். கிரிகோர்யன் (Karen H. Grigoryan) என்பவர் ஆர்மீனியா நாட்டைச் சேர்ந்த ஒரு  சதுரங்க வீரர் ஆவார். 1995  ஆம் ஆண்டு பிப்ரவரி மாதம் 25 ஆம் தேதியன்று ஆர்மீனியாவின் எரவான் நகரத்தில் இவர் பிறந்தார். 2013 ஆம் ஆண்டில்  கிராண்ட்மாசுட்டர் பட்டத்தை  பிடே அமைப்பு இவருக்கு வழங்கியது.

சதுரங்க வாழ்க்கை
2013 ஆம் ஆண்டு மே மாதத்தில் பக்கூவில் நடைபெற்ற வாரியக் கூட்டத்தின் போது இவருக்கு கிராண்ட்மாசுட்டர் பட்டம் வழங்கப்பட்டது. அப்போது இவர் ஆர்மேனியாவின் 14 வயதுக்கு உட்பட்டவர்கள் பிரிவில் வாகையாளராக (2008) இருந்தார். இதைத் தவிர ஐரோப்பிய 16 வயதுக்கு உட்பட்டோர் வாகையாளர் (2010), காசுபாரியன் நினைவு இளம் மாசுட்டர்கள் போட்டியின் வெற்றியாளர் (2010), 2011 இளம் சதுரங்க நட்சத்திரங்கள் சதுரங்கப் போட்டி வெற்றியாளர், 2012 அல்பேனியா திறந்தநிலை போட்டி வெற்றியாளர், 2013 ஆம் ஆண்டில் நடைபெற்ற பன்னாட்டு திறந்தநிலை எசுகாக்சு விலா டி சிட்சசு போட்டி வெற்றியாளர் என பல்வேறு வெற்றிகளைக் குவித்திருந்தார்.Karen H. Grigoryan 2017 ஆம் ஆண்டில் இரண்டாவது எரவான் திறந்தநிலை போட்டி, ஒன்பதாவது பினாங்கு திறந்தநிலை சதுரங்கப் போட்டி, இயோலிமார்க் பன்னாட்டு திறந்தநிலை சதுரங்கப் போட்டி ஆகியவற்றை வென்றார். 2019 ஆம் ஆண்டில், 7/9 புள்ளிகளுடன் 26ஆவது எல்கோய்பார் கிராண்ட்மாசுட்டர் போட்டியை வென்றார்.

2019 ஆம் ஆண்டு சூன் மாதத்தில் வட கரோலினாவின் சார்லோட்டில் நடைபெற்ற சார்லோட் சதுரங்க மையத்தின் கோடை 2019 கிராண்டு மாசுட்டர் விதிமுறை அழைப்புப் போட்டியில்  கிரிகோரியன் 6.0/9 புள்ளிகளுடன் பன்னாட்டு மாசுட்டர்  அலெக்சாண்டர் ஆசுட்ரோவ்சுக்கியுடன் முதலிடத்தைப் பிடித்தார்.

2021 ஆம் ஆண்டில், கிரிகோரியன் 46ஆவது செவில்லே திறந்தநிலை போட்டியை வென்றார். சால்வடார் டெல் ரியோ டி ஏஞ்சலிசூடன் 5.5/7 என்ற புள்ளிகளுடன்  முதல் இடத்தைப் பிடித்தார், சமநிலை முறிவு ஆட்டங்களையும் வென்றார். 

ஏப்ரல் 2025 நிலவரப்படி இவர் ஒன்பதாவது அதிக மதிப்பீடு பெற்ற செயலில் உள்ள ஆர்மேனிய வீரர் என்ற சிறப்பைப் பெற்றிருந்தார்.

 மேற்கோள்கள் 

பகுப்பு:1995 பிறப்புகள்
பகுப்பு:வாழும் மக்கள்
பகுப்பு:ஆர்மீனிய சதுரங்க வீரர்கள்